АҞӘА, цәыббра 29 – Sputnik. Шәачатәи аҿкчымазаратә хәышәтәырҭа №2 аҟны иԥсҭазаара далҵит аԥснытәи апациент ҳәа аанацҳауеит Краснодартәи атәылаҿацә ахадара апресс-маҵзура.
"59 шықәса зхыҵуаз COVID-19 змаз Аԥсны атәылауаҩ ахәышәтәырҭахь днаган. Идиагноз: акоронавирустә инфекциа ҿыц, ҩ-ганклатәи агәыҵәкра, ашьақәыӷәӷәара ҳаракы", - аҳәоит адырраҭараҿы.
Уахыки-ҽнаки рыла Краснодартәи атәылаҿацә аҿы рыԥсҭазаара иалҵит акоронавирус змаз ԥшьҩык, урҭ рҟынтәи хҩык Шәачатәиқәоуп. Апандемиа иалагазар, Ҟәбан рыԥсҭазаара иалҵхьеит 277 пациент COVID-19 рыманы.
Аоперативтә штаб аҵыхәтәантәи адыррақәа рыла, коронавирус иахҟьаны Аԥсны рыԥсҭазаара иалҵхьеит жәаҩык.
Ииасыз уахи-ҽни рыҩныҵҟа акоронавирустә инфекциа амазааразы атестқәа ирхысит 96-ҩык, адиагноз COVID-19 рзықәыргылан 20-ҩык.
Акоронавирус иазку ажәабжьқәа шәрыԥхьар ҟалоит абра>>